Il-Kummissjoni Ewropea - Stqarrija għall-istampa Intelliġenza Artifiċjali: Il-Kummissjoni tiddiskuti l-impatt etiku u soċjali ma' organizzazzjonijiet filosofiċi u mhux konfessjonali Brussell, it-18ta' gunju 2018 Illum, il-Kummissjoni Ewropea ospitat laqgħa ta' livell għoli ma' 12-il rappreżentat minn organizazzjonijiet filosofiċi u mhux konfessjonali minn madwar l-Ewropea, bħala parti mid-djalogu regolari mal-knejjes, ir-reliġjonijiet, l-organizzazzjonijiet filosofiċi u mhux konfessjonali previsti fl- Artikolu 17 tat-Trattat ta' Lisbona. Din id-disa' laqgħa annwali ta' livell għoli ddiskutiet is-suġġett "L- Intelliġenza Artifiċjali: nindirizzaw l-isfidi etiċi u soċjali". Il-laqgħa tal-lum kienet ippreseduta mill-Viċi President Andrus Ansip. L-ewwel Viċi President Frans Timmermans, responsabbli mid-Djalogu tal-Artikolu 17 qal: "Is- soċjetajiet tagħna jinsabu fil-qofol ta' rivoluzzjoni diġitali bla preċedent li se jkollha impatt fuq kull persuna li tgħix fuq il-pjaneta. Din ir-rivoluzzjoni ġġib magħha wegħdiet ġodda, iżda wkoll riskji ġodda ta' tħarbit. Dan l-aħħar, rajna li d-dinja diġitali mxiet b'pass aktar mgħaġġel mid-diskussjoni etika dwar x'jista' u x'għandu jiġi permess onlajn. Ma nistgħux nirriskjaw li tiġri l-istess ħaġa bl- Intelliġenza Artifiċjali u l-awtomatizzazzjoni. Jeħtieġ li nkunu fil-kontroll ta' din it-trasformazzjoni, u niżguraw li din tintuża biex trawwem il-valuri tagħna u tiddefendi l-mudell soċjali tagħna". Andrus Ansip, il-Viċi President għas-Suq Uniku Diġitali, qal: "Minn kura tas-saħħa aħjar sa trasport iktar sikur, il-benefiċċji tal-intelliġenza artifiċjali huma diversi u l-Ewropa għandha taħtafhom. Apparti żieda fl-investimenti, qed niżviluppaw linji gwida etiċi għall-iżvilupp tal-IA għall-ġid ta' kulħadd. Dan jeħtieġ diskussjoni miftuħa dwar kwistjonijiet ewlenin bħall-importanza tad-diversità u l-bilanċ bejn il-ġeneri fl-IA biex jiġu evitati deċiżjonijiet preġudikati. Il-laqgħa tal-lum u t-twaqqif riċenti tal-Alleanza Ewropea għall-IA jikkontribwixxu għal dan id-dibattitu wiesa." Il-laqgħa ta' livell għoli tal-lum ipprovdiet okkażjoni biex jiġu indirizzati żewġ kwistjonijiet importanti relatati mal-intelliġenza artifiċjali (IA). L-ewwel nett, il-laqgħa ħarset lejn l-impatt potenzjali tal-IA fuq id-drittijiet fundamentali, b'mod partikolari fir-rigward tal-privatezza, id-dinjità, il-protezzjoni tal- konsumaturi u n-nondiskriminazzjoni. It-tieni, ġiet indirizzata d-dimensjoni soċjali tal-IA fejn wieħed iħares b'mod partikolari lejn l-impatt tal-IA fuq l-inklużjoni soċjali u fuq il-futur tax-xogħol. Il-Viċi President Ansip inkoraġixxa lill-parteċipanti jissoktaw l-impenn tagħhom dwar dan is-suġġett billi jikkontribwixxu għall-inizjattivi kontinwi tal-Kummissjoni dwar l-IA, b'mod partikolari permezz tal-Alleanza Ewropea għall-IA li tnediet il-ġimgħa li għaddiet. L-Alleanza Ewropea tal-IA hija komunità ta' partijiet ikkonċernati li jinġabru flimkien permezz ta' forum onlajn biex jinvolvu ruħhom f'diskussjoni wiesa' u miftuħa tal-aspetti kollha tal-iżvilupp tal-intelliġenza artifiċjali u l-impatti tagħha. L-iffaċilitar tad-djalogu bejn diversi partijiet ikkonċernati dwar kif tiġi avvanzata l-innovazzjoni tal-IA biex jiżdiedu l-fiduċja u l-adozzjoni, u biex tingħata informazzjoni għal diskussjonijiet politiċi futuri, huwa impenn magħmul bħala parti mill-Viżjoni Komuni ta' Charlevoix għall-Ġejjieni tal-Intelliġenza Artifiċjali tal-G7 riċenti. Huwa wkoll element ewlieni tal-approċċ Ewropew dwar l-IA u tad-Dikjarazzjoni ta' Kooperazzjoni dwar l-IA iffirmata minn 28 pajjiż Ewropew. Il-laqgħa ta' livell għoli tal-lum ma' rappreżentanti ta' organizzazzjonijiet filosofiċi u mhux konfessjonali hija d-disa' waħda fis-sensiela ta' laqgħat imnedija mill-Kummissjoni fl-2009 meta d- djalogu mal-knejjes, mar-reliġjonijiet u mal-organizzazzjonijiet filosofiċi u mhux konfessjonali tnaqqax fit-Trattat ta' Lisbona (l-Artikolu 17 tat-TFUE). Id-djalogu huwa r-responsabbiltà tal-Ewwel Viċi President Timmermans. Kull sena, dawn il-laqgħat ikunu ddedikati għal kwistjonijiet topiċi differenti. Fis-snin preċedenti, l-ewwel Viċi President Timmermans stieden lill-parteċipanti għal diskussjonijiet siewja dwar "Ngħixu flimkien u ma naqblux sew" fl-2015, "Migrazzjoni, integrazzjoni u valuri Ewropej" fl-2016, u "Il-Ġejjieni tal-Ewropa" fl-2017. Fil-25 ta' April 2018, il-Kummissjoni Ewropea nediet inizjattiva Ewropea dwar l-intelliġenza artifiċjali (IA). Il-Kummissjoni qed tipproponi approċċ ta' tliet aspetti biex iżżid l-investimenti pubbliċi u privati fl-IA, tħejji għall-bidliet soċjoekonomiċi, u tiżgura qafas etiku u legali xieraq. Il-Kummissjoni hija partikolarment imħassba li jkun hemm min jibqa' lura fit-trasformazzjoni diġitali u trid li dawn it-teknoloġiji ġodda jkunu bbażati fuq il-valuri. Bħal f'kull teknoloġija trasformattiva, xi applikazzjonijiet tal-IA jistgħu jqajmu kwistjonijiet etiċi u legali ġodda. Bħala parti minn din l-inizjattiva, sal-aħħar tal-2018, se jiġu żviluppati linji gwida etiċi dwar l- iżvilupp tal-IA, ibbażati fuq il-Karta tad-Drittijiet Fundamentali tal-Unjoni Ewropea, fejn jitqiesu prinċipji bħall-protezzjoni tad-data u t-trasparenza, u li jkomplu fuq il-ħidma tal-Grupp Ewropew dwar l-Etika fix-Xjenza u t-Teknoloġiji l-Ġodda. Sabiex tgħin fl-iżvilupp ta' dawn il-linji gwida u tipprovdi rakkomandazzjonijiet, il-Kummissjoni ħatret grupp ta' esperti dwar l-IA. Aktar informazzjoni Il-Komunikazzjoni "L-Intelliġenza Artifiċjali għall-Ewropa" tinsab fis-sit:https://ec.europa.eu/digital- single-market/en/news/factsheet-artificial-intelligence-europe Biex tingħaqad mal-Alleanza Ewropea għall-IA: https://ec.europa.eu/digital-single- market/en/european-ai-alliance Id-djalogu tal-Kummissjoni Ewropea mal-knejjes, il-komunitajiet reliġjużi u l-organizzazzjonijiet filosofiċi u mhux konfessjonali fil-paġna ewlenija tad-DĠ Ġustizzja dwar id-drittijiet fundamentali: Lista ta' parteċipanti fil-laqgħat Laszlo NEMES, Assoċjazzjoni Umanista Ungeriża, Professur fl-Università Eszterházy Károly, Eger (l-Ungerija) Is-Sur Keith Porteous WOOD, Direttur Eżekuttiv tas-Soċjetà Sekulari Nazzjonali (ir-Renju Unit) Is-Sur Claude WACHTELAER, President tal-Assoċjazzjoni Ewropea għall-Ħsieb Ħieles (AEPL) Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Intelli_enza_Artifi_jali__Il-Kummissjoni_tiddiskuti_l-impatt_etiku_u_so_jali_ma__organizzazzjonijiet_filosofi_i_u_mhux_konfessjonali.pdf